Geloof kos presies dit | Netwerk24
Deur Stephan Joubert 04 November 2019 00:00
Om te glo, verg geloof. Presies dit! Daar is altyd 'n kostekomponent verbonde aan enige geloofsroete, 'n hoë een boonop. Geloof is nie net 'n vinnige besluit iewers in die kerk of in jou binnekamer om die Here te dien en dan gaan die lewe weer normaal voort nie. Dit verg 'n nuwe manier van leef in God se teenwoordigheid. Geloof verg dat 'n mens aanhoudende wegdraai van 'n ou, uitgediende manier van leef en 'n toekeer tot God.
In Jesus se taal is dit om nuut te dink en anders te leef – albei tegelyk. Geloof gebeur om nuwe beginsels, nuwe keuses, nuwe lewensverhale en 'n nuwe leefstyl. Op geloof se terrein is God se liefdeswet die kompas. Die Here se Woord dui hier die koers aan. Dit gee die regte inhoude aan geloof. Van begin tot einde is geloof deurdrenk met hoop. Dit sien nuwe hemelse horisonne raak en nooi ander mense saam hierheen. Geloof sluit God se nuwe wêreld reeds hier en nou oop.